በምሥራቅ ወለጋ ሁለት ግለሰቦች ተገደሉ
በኦሮሚያ በምሥራቅ ወለጋ ዞን ሲቡስሬ ወረዳ በተፈጸመው ግድያ ምክንያት፣ የሟች ቤተሰቦች ሥጋት እንደደረሰባቸው ለሪፖርተር ገለጹ፡፡ግድያው አቶ ፍጹም መሀሪና አቶ ሀፍቱ ሀገዞም የተባሉ ግለሰቦች ላይ ቅዳሜ ነሐሴ 5 ቀን 2010 ዓ.ም. 11፡00 ሰዓት አካባቢ የተፈጸመ መሆኑን፣ ሁለቱ ግለሰቦች ብዛት ያላቸው ግለሰቦች በአሰቃቂ ሁኔታ በድንጋይና በሥለት በደረሰባቸው ጉዳት ሕይወታቸው ሊያልፍ መቻሉን ቤተሰቦች ተናግረዋል፡፡ በወቅቱ ሁለቱ ግለሰቦች በወረዳው የመሸኛ ደብዳቤ ተሰጥቷቸው ወደ ትውልድ ሥፍራቸው ትግራይ ክልል ኑሮአቸው ለመመሥረት ዕቃቸውን በመኪና ጭነው በሚሄዱበት ወቅት ጥቃቱ እንደተፈጸመባቸው ተገልጿል፡፡ከቤተሰቦቻቸው ከጓደኞቻቸው ሪፖርተር ለመረዳት እንደቻለው፣ በአካባቢው እየተፈጸሙ ካሉ ብሔር ተኮር ጥቃቶች ጋር በተያያዘ ሁለቱ ግለሰቦች ከዚህ በኋላ በአካባቢው መኖር ለሕይወታቸው አስተማማኝ አለመሆኑን ተረድተው፣ ያላቸውን ንብረት ጭነው አካባቢውን ለቀው ሲሄዱ ነበር ጥቃቱ የደረሰው፡፡ ግለሰቦቹ አስፈላጊውን ፈቃድ አግኝተውና የሚወስዱትን ዕቃም አስፈትሸው ነበር ጉዟቸውን የጀመሩት ሲሉ፣ ለደኅነታቸው ሲባል ስማቸው ያልተገለጸ የሟቾች ጓደኛ ለሪፖርተር ገልጸዋል፡፡የ40 ዓመቱ አቶ ፍፁምና የ37 ዓመቱ አቶ ሀፍቱ የቤተሰብ አስተዳዳሪዎች እንደነበሩ፣ ሁለቱም እያንዳንዳቸው ስድስት ልጆች ማፍራታቸውንና ሕይወታቸው በእርሻ ይመሩ ነበር ተብሏል፡፡ሁለቱ ግለሰቦች በአካባቢው መኖር የጀመሩት ከሕፃንነታቸው ጀምሮ እንደነበር፣ በ1977 ዓ.ም. በአገሪቱ ተከስቶ በነበረው ድርቅ በሠፈራ ፕሮግራም አማካይነት ከቤተሰቦቻቸው ጋር ከቀድሞው የትግራይ ክፍለ አገር ወደ አካባቢው መሄዳቸው ታውቋል፡፡ሁለቱ ግለሰቦች ይኖሩበት በነበረው በሲቡስሬ ወረዳ ወሊገልቴ ቀበሌ ልዩ ስሙ ማቸራ በተባለ ቦታ ብቻ፣ ከ300 በላይ  በ1977 ዓ.ም. የሠፈሩ አባወራዎች እንደሚኖሩ ይነገራል፡፡ በተጨማሪም በአቅራቢያቸው ባለው ቂዮጡቃ ወረዳ ተመሳሳይ ቁጥር ያላቸው አባወራዎች እየኖሩ እንደሚገኙ ታውቋል፡፡በአብዛኛው ከሰሜኑ የአገሪቱ ክፍል እንደመጡ የሚነገርላቸው እነዚህ ቤተሰቦች፣ ከጥቃቱ በኋላ ሥጋት ውስጥ መውደቃቸውን ይገልጻሉ፡፡ከዚህ ቀደም ተመሳሳይ የሆነ የአካል ጥቃትና ንብረት ማውደም እንደነበረ፣ ጠቅላይ ሚኒስትር ዓብይ አህመድ (ዶ/ር) ከተመረጡ በኋላ ጥቃቱ ቀርቶ እንደነበር፣ ነገር ግን አሁን እንደገና እንዳገረሸ ሪፖርተር ያነጋገራቸው ነዋሪዎች ገልጸዋል፡፡በተለይ ሁለቱ ግለሰቦች ባለፈው ቅዳሜ ረፋዱ ላይ መኪናቸውን እንዲያቆሙ ከታዘዙ በኋላ የፀጥታ ኃይሎች ባሉበት ፖሊስ ጣቢያ አጠገብ መገደላቸውን ቤተሰቦቻቸው ተናግረዋል፡፡ በወቅቱ ግለሰቦቹ ላይ ጥቃት ሊያደርሱባቸው በመጡ ብዛት ያላቸው ሰዎች እንዲቆሙ ከተደረገ በኋላ፣ ፖሊስ አቶ ፍፁም ይዘውት የነበረውን ሕጋዊ ፈቃድ ያለውን ሽጉጥ መረከቡን፣ ወዲያው ሁኔታዎች መቀየራቸውን የቤተሰብ አባላትና የቅርብ ጓደኞቻቸው ተናግረዋል፡፡ጥቃት አድራሾቹ ሁለቱን ግለሰቦች ጭኖ ይሄድ የነበረውን ግለሰብ አስወርደው ከወጣቶቹ መሀል የነበረ ሌላ ግለሰብ ከወረዳው 25 ኪሎ ሜትር ርቀት ላይ ወደሚገኝ ቦታ መኪናዋን መንዳት እንደጀመረ፣ የፖሊስ ጣቢያ አቅራቢያ ሲደርስ መኪናዋን አቁሞ መውረዱን፣ በመጠቀል ሁለቱ ግለሰቦች መኪናው ውስጥ እንዳሉ በሥለት የታገዘ ጥቃት በተለያዩ ግለሰቦች እንደተፈጸመባቸው ተገልጿል፡፡ ሕይወታቸው ያለፈው የሁለቱ ግለሰቦች አስከሬን ጤና ጣቢያ ውስጥ ተጥሎ ማግኘታቸውን ለሪፖርተር የገለጹት ቤተሰቦቻቸው፣ አስከሬናቸውን አዲስ አበባ ዳግማዊ ምንሊክ ሆስፒታል ምርመራ እንዲደረግለትና ወደ ማይጨው ተልኮ እንዲቀበር ቢፈልጉም፣ በአካባቢው ሰዎች ከወረዳው ውጪ መውሰድ እንደማይቻልና እዚያው መቅበር እንዳለባቸው መገደዳቸውን ተናግረዋል፡፡ በኋላም የሟቾቹን አስከሬን ለመቅበር የወረዳው አንዳንድ አመራሮች እንደተባበሯቸው አክለዋል፡፡ ስለግድያው የተጠየቁት የወረዳው የፀጥታና ፍትሕ ቢሮ ኃላፊ አቶ በከሬ ተመሥገን፣ ጥቃቱ ሲፈጸም በቦታው የነበሩ ሦስት የፀጥታ አካላት ችግሩን ለመቆጣጠር ቢሞክሩም እንዳልቻሉ ለሪፖርተር ተናግረዋል፡፡ ሪፖርተር ያነጋገራቸው የተጠቂዎች ቤተሰቦች ግን ይኼ ብሔርን መሠረት ያደረገ ጥቃት የቆየና አሁን እንደገና እንዳገረሸ፣ ከወረዳው አመራሮችም ጥበቃ እየተደረገላቸው እንዳልሆነ ይገልጻሉ፡፡‹‹አሁን በዕለት ተዕለት ኑሯችን ብሔርን መሠረት ያደረገ መድልኦና ጥቃት እየደረሰብን ነው፤›› ያሉት ስማቸው እንዲጠቀስ ያልፈለጉ የተጠቂዎች ጓደኛ፣ መንግሥት አፋጣኝ ዕርምጃ መውሰድ አለበት ብለዋል፡፡ ‹‹እኛ አብዛኛውን ኑሯችንና ሕይወታችን ያሳለፍው እዚሁ ዞን ውስጥ ነው፡፡ ስላለው የፖለቲካ ቁርሾ የምናውቀው ነገር የለም፤›› ሲሉ ለሪፖርተር ገልጸዋል፡፡ ‹‹አሁን ግን ይኼንን የሚሸረሽር ነገር እየተፈጠረ ነው፤›› ሲሉ አክለዋል፡፡‹‹አባቶቻችን ስለተወለዱበት ክልል ከወሬ ያለፈ የምናውቀው ነገር የለም፡፡ የእኛ አገር ኦሮሚያ ምሥራቅ ወለጋ ነው፤›› ሲል አንድ ለጉዳዩ ቅርበት ያለው ወጣት ለሪፖርተር ተናግሯል፡፡የወረዳው የፀጥታ ኃላፊ አቶ በከሬ በበኩላቸው፣ ጥቃት የደረሰባቸው ግለሰቦች ለዘመናት ከአካባቢው ሰው ጋር ተወልደውና ተዛምደው ሲኖሩ የነበሩ ናቸው ብለዋል፡፡ ‹‹ከደረሰው ጥቃት ጋር በተያያዘ ምርመራ ጀምረናል፤›› ሲሉ ተናግረዋል፡፡